b'\n_START_ARTICLE_\nOkupacij\xc5\xb3 ir laisv\xc4\x97s kov\xc5\xb3 muziejus\n_START_PARAGRAPH_\nOkupacij\xc5\xb3 ir laisv\xc4\x97s kov\xc5\xb3 muziejus\xc2\xa0\xe2\x80\x93 muziejus Vilniuje, \xc4\xafrengtas tame pa\xc4\x8diame pastate, kur nuo 1940\xc2\xa0m. antrosios pus\xc4\x97s iki pat 1991\xc2\xa0m. rugpj\xc5\xab\xc4\x8dio sovietin\xc4\x97s represin\xc4\x97s institucijos NKVD ir NKGB\xc2\xa0\xe2\x80\x93 MGB\xc2\xa0\xe2\x80\x93 KGB k\xc5\xabr\xc4\x97 Lietuvos gyventoj\xc5\xb3 tr\xc4\x97mim\xc5\xb3, su\xc4\x97mim\xc5\xb3, kitamin\xc4\x8di\xc5\xb3 persekiojimo, tautos siekio atkurti nepriklausomyb\xc4\x99 gniu\xc5\xbedymo planus.\n_START_SECTION_\nIstorija\n_START_PARAGRAPH_\nGenocido auk\xc5\xb3 muziejus \xc4\xafsteigtas Lietuvos Respublikos kult\xc5\xabros ir \xc5\xa1vietimo ministro bei Politini\xc5\xb3 kalini\xc5\xb3 ir tremtini\xc5\xb3 s\xc4\x85jungos prezidento 1992\xc2\xa0m. spalio 14 d. \xc4\xafsakymu._NEWLINE_1997\xc2\xa0m. muziejus reorganizuotas. Jo steig\xc4\x97jo teises per\xc4\x97m\xc4\x97 Lietuvos gyventoj\xc5\xb3 genocido ir rezistencijos tyrimo centras. Dabar muziejus yra \xc5\xa1io Centro Memorialinio departamento dalis. Jo u\xc5\xbedavinys\xc2\xa0\xe2\x80\x93 rinkti, saugoti, tyrin\xc4\x97ti ir propaguoti istorin\xc4\x99\xc2\xa0\xe2\x80\x93 dokumentin\xc4\x99 med\xc5\xbeiag\xc4\x85, atspindin\xc4\x8di\xc4\x85 sovietinio okupacinio re\xc5\xbeimo vykdyto Lietuvos gyventoj\xc5\xb3 fizinio ir dvasinio naikinimo formas, metodus, pasiprie\xc5\xa1inimo okupaciniam re\xc5\xbeimui b\xc5\xabdus ir mast\xc4\x85, \xc4\xafam\xc5\xbeinti sovietinio genocido auk\xc5\xb3 ir laisv\xc4\x97s kovotoj\xc5\xb3 atminim\xc4\x85._NEWLINE_2016 m. prijungtas Druskinink\xc5\xb3 rezistencijos ir tremties muziejus.\n_START_SECTION_\nEkspozicijos\n_START_PARAGRAPH_\nPastato pusr\xc5\xabsyje i\xc5\xa1lik\xc4\x99s vidaus kal\xc4\x97jimas\xc2\xa0\xe2\x80\x93 tardymo izoliatorius, kuriame nuo 1940\xc2\xa0m. rudens iki pat 1987\xc2\xa0m. buvo kalinami okupacinei vald\xc5\xbeiai ne\xc4\xaftik\xc4\x99 Lietuvos gyventojai. Lankytojai gali susipa\xc5\xbeinti su ekspozicija, \xc4\xafrengta buvusioje mirties nuosprend\xc5\xbei\xc5\xb3 vykdymo patalpoje. 2011 m. vienoje i\xc5\xa1 buvusio KGB vidaus kal\xc4\x97jimo kamer\xc5\xb3, kurioje ant sienos i\xc5\xa1lik\xc4\x99 naci\xc5\xb3 okupacijos metais gestapo kalint\xc5\xb3 \xc5\xbemoni\xc5\xb3 \xc4\xafra\xc5\xa1ai, atidaryta ekspozicija, skirta naci\xc5\xb3 okupacijai ir holokaustui Lietuvoje.  _NEWLINE_Pirmajame muziejaus auk\xc5\xa1te, buvusiame MGB (KGB) vidaus kal\xc4\x97jimo vir\xc5\xa1ininko pavaduotojo kabinete, galima pamatyti dokumentus, nuotraukas, \xc5\xbeem\xc4\x97lapius ir kitus daiktus, pasakojan\xc4\x8dius apie kra\xc5\xa1to sovietizacij\xc4\x85 1940\xe2\x80\x931941\xc2\xa0m. Ekspozicija, skirta 1944\xe2\x80\x931953\xc2\xa0m. partizaniniam karui, supa\xc5\xbeindina su partizan\xc5\xb3 jungini\xc5\xb3 teritorine strukt\xc5\xabra ir karine organizacija, laisv\xc4\x97s kovotoj\xc5\xb3 siekiais, kasdiene veikla ir buitimi. NKVD-NKGB kov\xc4\x85 su ginkluotu pasiprie\xc5\xa1inimu atskleid\xc5\xbeia ekspozicija \xe2\x80\x9eNelygi kova\xe2\x80\x9c._NEWLINE_Antrajame muziejaus auk\xc5\xa1te lankytojai gali ap\xc5\xbei\xc5\xabr\xc4\x97ti ekspozicijas, skirtas Lietuvos gyventoj\xc5\xb3 kalinimui gulage 1944\xe2\x80\x931956 metais, tr\xc4\x97mimams 1944\xe2\x80\x931953 metais, neginkluotam pilietiniam pasiprie\xc5\xa1inimui ir KGB veiklai 1954\xe2\x80\x931991 metais. \xc4\x8cia taip pat galima i\xc5\xa1vysti atkurt\xc4\x85 telefonini\xc5\xb3 pokalbi\xc5\xb3 klausymosi kabinet\xc4\x85\xc2\xa0\xe2\x80\x93 eksponuojama i\xc5\xa1likusi klausymosi \xc4\xafranga, baldai, atkurtos kai kurios interjero detal\xc4\x97s._NEWLINE_Nuo 2000\xc2\xa0m. muziejuje naudojami audiogidai angl\xc5\xb3 kalba.'